Edsger Dijkstra

Edsger Wybe Dijkstra  foi un informáticu neerlandés. En 1972 diéron-y el premiu Alan Turing poles contribuciones fundamentales que fizo na estaya de los llinguaxes de programación.

Dijkstra estudió física teórica na Universidá de Leiden. Trabayó pa Burroughs Corporation, la Universidá Teunolóxica d'Eindhoven y la Universidá de Texas n'Austin. Retiróse nel añu 2000.

Ente les mayores contribuciones de Dijkstra a la informática tán l'algoritmu del camín más curtiu (nomáu Algoritmu de Dijkstra) o'l semáforu, una ferramienta pa sincronizar programes.

Otra de les contribuciones más remembraes de Dijkstra foi l'artículu Go To Statement Considered Harmful, espublizáu en 1968, nel que criticaba l'emplegu de la orde goto en programes d'ordenador. Esti artículu considérase perimportante nel desendolcu de la programación estructurada, ún de los primeros pasos hasta la inxeniería del software. Tamién trabayó n'otros proyeutos importantes, como'l primer compilador pal llinguaxe ALGOL 60. Dempués trabayó na estaya de la verificación formal de programes. 

Amás d'investigador científicu, Dijkstra foi un home con gran pruyíu pola enseñanza, qu'exerció n'universidaes como la de Eindhoven o la d'Austin (Estaos Xuníos); dizse que yera un escelente profesor.

Dijkstra morrió de cáncer en 2002. Munchos de los sos escritos caberos (fechos con pluma) escaniáronse dempués y alcuéntrense n'internet.

 Referencies 

 Enllaces esternos 
Go To Statement Considered Harmful  (n'inglés)

Categoría:Informáticos ya informátiques de los Países Baxos
Categoría:Persones de Rotterdam